CELEX: 32017D2409
Language: hr
Date: 2017-12-18 00:00:00
Title: Provedbena odluka Vijeća (EU) 2017/2409 od 18. prosinca 2017. o ovlašćivanju Švedske za primjenu snižene stope trošarine na električnu energiju koja se potroši u kućanstvima i poduzećima u uslužnom sektoru na određenim područjima na sjeveru Švedske u skladu s člankom 19. Direktive 2003/96/EZ

21.12.2017   
            
            
               HR
            
            
               Službeni list Europske unije
            
            
               L 342/10
            
         PROVEDBENA ODLUKA VIJEĆA (EU) 2017/2409
   od 18. prosinca 2017.
   o ovlašćivanju Švedske za primjenu snižene stope trošarine na električnu energiju koja se potroši u kućanstvima i poduzećima u uslužnom sektoru na određenim područjima na sjeveru Švedske u skladu s člankom 19. Direktive 2003/96/EZ
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije (1), a posebno njezin članak 19.,
   uzimajući u obzir prijedlog Europske komisije,
   budući da:
   
               (1)
            
            
               Provedbenom odlukom Vijeća 2012/47/EU (2) Švedska se ovlašćuje da do 31. prosinca 2017. primjenjuje sniženu stopu trošarine na električnu energiju koja se potroši u kućanstvima i poduzećima uslužnog sektora na određenim područjima na sjeveru Švedske („korisnici”) u skladu s člankom 19. Direktive 2003/96/EZ.
            
         
               (2)
            
            
               Dopisom od 10. svibnja 2017., Švedska je zatražila ovlaštenje za nastavak primjene snižene stope trošarine na električnu energiju koju potroše korisnici u daljnjem razdoblju od šest godina, do 31. prosinca 2023. Sniženje se treba ograničiti na 96 SEK po MWh. Dopisom od 1. rujna 2017. Švedska je poslala dodatne informacije i pojašnjenja.
            
         
               (3)
            
            
               Na dotičnim zemljopisnim područjima troškovi grijanja u prosjeku su 30 % viši nego u ostatku zemlje zbog duljeg razdoblja grijanja. Sniženjem troškova električne energije za korisnike smanjuje se razlika između ukupnih troškova grijanja za potrošače na sjeveru Švedske i onih koje potrošači snose u ostatku zemlje. Stoga ta mjera doprinosi ostvarivanju ciljeva regionalne i kohezijske politike. Sniženje poreza ne bi smjelo prelaziti ono što je potrebno kako bi se nadoknadili dodatni jedinični troškovi grijanja koje potrošači snose u dotičnim zemoljopisnim područjima.
            
         
               (4)
            
            
               Snižene stope trošarine trebale bi biti iznad najnižih stopa utvrđenih u članku 10. Direktive 2003/96/EZ.
            
         
               (5)
            
            
               Ne očekuje se da će zbog mjere doći do znatnog narušavanja tržišnog natjecanja ili promjena u trgovini između država članica, s obzirom na: udaljenost područja na koja se primjenjuje, činjenicu da sniženje ne bi smjelo premašiti dodatne troškove grijanja na sjeveru Švedske te ograničenje mjere na kućanstva i poduzeća u uslužnom sektoru.
            
         
               (6)
            
            
               Mjera je stoga prihvatljiva sa stajališta pravilnog funkcioniranja unutarnjeg tržišta i potrebe za osiguranjem poštenog tržišnog natjecanja. Također je u skladu s politikama Unije u području zdravstva, okoliša, energetike i prometa.
            
         
               (7)
            
            
               S obzirom na članak 19. stavak 2. Direktive 2003/96/EZ, svako ovlaštenje koje se odobri na temelju tog članka treba biti strogo vremenski ograničeno. Kako bi se korisnicima pružio dostatan stupanj sigurnosti, ovlaštenje bi trebalo odobriti na razdoblje od šest godina. Ovom se Odlukom ne dovodi u pitanje primjena pravila Unije o državnim potporama.
            
         
               (8)
            
            
               Ovlaštenje odobreno na temelju Odluke 2012/47/EU trebalo bi se nastaviti primjenjivati kako bi se izbjeglo nastajanje praznina između prestanka važenja te odluke i stupanja na snagu ove Odluke,
            
         DONIJELO JE OVU ODLUKU:
   Članak 1.
   1.   Švedska se ovlašćuje za primjenu snižene stope trošarine na električnu energiju koja se potroši u kućanstvima i poduzećima u uslužnom sektoru koja se nalaze u općinama navedenima u Prilogu.
   Takvo sniženje standardne nacionalne stope trošarine za električnu energiju ne smije premašiti okvire onog što je potrebno za nadoknadu dodatnih troškova grijanja zbog sjevernije lokacije u usporedbi s ostalim dijelovima Švedske te ne smije prelaziti 96 SEK po MWh.
   2.   Snižene stope moraju biti u skladu sa zahtjevima Direktive 2003/96/EZ, a posebno s najnižim stopama utvrđenim u njezinu članku 10.
   Članak 2.
   Ova Odluka proizvodi učinke od dana priopćenja.
   Primjenjuje se od 1. siječnja 2018. do 31. prosinca 2023.
   Članak 3.
   Ova je Odluka upućena Kraljevini Švedskoj.
   
      Sastavljeno u Bruxellesu 18. prosinca 2017.
      
         
            Za Vijeće
         
         
            Predsjednica
         
         K. SIMSON
      
   
   
      (1)  SL L 283, 31.10.2003., str. 51.
   
   
      (2)  Provedbena odluka Vijeća 2012/47/EU od 24. siječnja 2012. o ovlašćivanju Švedske za primjenu snižene stope poreza na električnu energiju koja se potroši u kućanstvima i poduzećima u uslužnom sektoru u određenim područjima na sjeveru Švedske u skladu s člankom 19. Direktive 2003/96/EZ (SL L 26, 28.1.2012., str. 33.).
   
      PRILOG
      
                  Regije
               
               
                  Općine
               
            
                  Norrbottens län
               
               
                  Sve općine
               
            
                  Västerbottens län
               
               
                  Sve općine
               
            
                  Jämtlands län
               
               
                  Sve općine
               
            
                  Västernorrlands län
               
               
                  Sollefteå, Ånge, Örnsköldsvik
               
            
                  Gävleborgs län
               
               
                  Ljusdal
               
            
                  Dalarnas län
               
               
                  Malung-Sälen, Mora, Orsa, Älvdalen
               
            
                  Värmlands län
               
               
                  Torsby